แรงขาย “เดลต้า-กลุ่มพลังงาน” กด SET ปิดลบ 6 จุด ลุ้นพรุ่งนี้แกว่งไซด์เวย์
SET ปิดลบ 6 จุด แกว่งผันผวนรับแรงขาย DELTA รวมทั้งกลุ่มพลังงานต้นน้ำเผชิญแรงขายจากราคาน้ำมันร่วง แนวโน้มพรุ่งนี้คาดแกว่งไซด์เวย์ไร้ปัจจัยใหม่ ให้แนวต้าน 1,675-1,680 จุด แนวรับ 1,660-1,665 จุด
SET ปิดลบ 6 จุด แกว่งผันผวนรับแรงขาย DELTA รวมทั้งกลุ่มพลังงานต้นน้ำเผชิญแรงขายจากราคาน้ำมันร่วง แนวโน้มพรุ่งนี้คาดแกว่งไซด์เวย์ไร้ปัจจัยใหม่ ให้แนวต้าน 1,675-1,680 จุด แนวรับ 1,660-1,665 จุด
4 ม.ค. 2566

นายชัยพร น้อมพิทักษ์เจริญ รองกรรมการผู้จัดการสายงานค้าหลักทรัพย์บุคคล บล.บัวหลวง กล่าวว่า ตลาดหุ้นไทยวันนี้เคลื่อนไหวค่อนข้างผันผวนส่วนใหญ่อยู่ในแดนลบ โดยช่วงต้นยังดีดตัวขึ้นไปได้แต่ต่อมาพลิกมาไหลลงเข้าสู่แดนลบลงไปลึกก่อนจะรีบาวด์กลับมาได้บ้าง ปัจจัยกดดันหลักมาจากการเคลื่อนไหวของหุ้น DELTA ที่ส่งผลต่อดัชนีอย่างมีนัยสำคัญ หลังจากไล่ราคาขึ้นมาอย่างต่อเนื่องตั้งแต่ปลายปี 65 จนกระทั่งทะลุไฮเดิมและราคาในช่วงเช้าวันนี้เข้าใกล้ 1,000 บาท ทำให้มีแรงขายออกมาในช่วงบ่ายกดดันภาพรวมตลาดให้ปรับตัวลงมา
ขณะเดียวกันยังมีแรงขายในหุ้นกลุ่มพลังงานหลังจากราคาน้ำมันร่วงลงแรง โดยเฉพาะในกลุ่มพลังงานต้นน้ำ แม้ว่าจะมีแรงซื้อในกลุ่มแบงก์ใหญ่เข้ามาเก็งกำไรตัวที่คาดว่าจะมีผลการดำเนินงานโดดเด่น แต่ยังไม่สามารถพยุงไว้ได้มากนัก ส่วนตลาดหุ้นอื่นในภูมิภาคเอเชียวันนี้ส่วนใหญ่ปรับตัวเพิ่มขึ้น
สำหรับแนวโน้มพรุ่งนี้คาดดัชนีแกว่งไซด์เวย์ ยังไร้ปัจจัยใหม่เข้ามาหนุน โดยตลาดยังรอติดตามการรายงานตัวเลขเงินเฟ้อของไทยพรุ่งนี้ ประกอบกับจะมีการประกาศตัวเลขจ้างงานภาคเอกชนของสหรัฐฯ เดือนธ.ค.ในคืนวันศุกร์นี้ด้วย ให้แนวต้าน 1,675-1,680 จุด แนวรับ 1,660-1,665 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์
DELTA มูลค่าการซื้อขาย 9,094.32 ล้านบาท ปิดที่ 912.00 บาท ลดลง 18.00 บาท
BANPU มูลค่าการซื้อขาย 3,961.81 ล้านบาท ปิดที่ 12.80 บาท ลดลง 0.60 บาท
KBANK มูลค่าการซื้อขาย 3,462.88 ล้านบาท ปิดที่ 151.50 บาท เพิ่มขึ้น 2.50 บาท
PTTEP มูลค่าการซื้อขาย 3,095.68 ล้านบาท ปิดที่ 167.00 บาท ลดลง 8.00 บาท
BBL มูลค่าการซื้อขาย 2,061.96 ล้านบาท ปิดที่ 153.50 บาท เพิ่มขึ้น 2.50 บาท